Bursa de Valori Bucureşti (BVB) a câştigat 6,12 miliarde de lei la capitalizare în această săptămână, în timp ce valoarea tranzacţiilor cu acţiuni a scăzut cu 21,13 milioane lei, în comparaţie cu săptămâna anterioară.
Potrivit datelor publicate de BVB, consultate de AGERPRES, capitalizarea bursieră a ajuns la 320,202 miliarde de lei, în perioada 25 - 29 martie 2024, în creştere de la 314,082 miliarde de lei, în perioada 18 - 22 martie 2024.
Tranzacţiile cu acţiuni au generat un rulaj de 331,887 milioane de lei, în scădere faţă de cele 353,022 milioane de lei, în săptămâna anterioară.
Cea mai bună zi de tranzacţionare la BVB a fost joi, 28 martie, când s-a înregistrat un rulaj de 84,238 milioane de lei, iar cea mai slabă zi, 27 martie, cu o valoare a tranzacţiilor de 43,876 milioane de lei.
Indicele principal al Bursei de Valori Bucureşti - BET - a închis săptămâna la 17.025,61 de puncte.
Acţiunile Băncii Transilvania au fost cele mai lichide titluri pe segmentul principal al BVB, cu tranzacţii de 87,082 milioane de lei şi o creştere a preţului cu 0,58%. În topul tranzacţiilor se mai află titlurile Hidroelectrica, cu tranzacţii de 76,888 milioane de lei (+5,10%), şi cele ale Romgaz, cu 34,143 milioane de lei (+2,19%).
Cele mai importante creşteri ale cotaţiilor au fost înregistrate de acţiunile Armătura SA (+31,13%), Electroaparataj (+10,50%) şi ale Alumil Rom Industry (+8,47%).
La polul opus, scăderi importante au fost consemnate de acţiunile Romcab, cu un declin de 23,32%, urmate de cele ale Companiei Energopetrol (-13,60%) şi ale Condmag (-13,33%).